Brooklyn-polisie op soek na dié manDie polisie in Brooklyn, Pretoria, is op soek na dié man Grafika: SAPD Die Brooklyn-polisiestasie in Pretoria het Donderdag gesê hulle is op soek na ŉ man (sien aangehegte foto) wat hulle glo kan bystaan in hul ondersoek in ŉ saak van huisroof. ŉ 55-jarige vrou van Waterkloof en haar seun is op 27 Januarie deur vyf gewapende mans in hul motorhuis oorval, net toe haar seun na Johannesburg wou vertrek. Die vrou se vriend was in die huis. “Die rowers het die vrou en haar seun in die huis teruggedwing. Hulle het al drie slagoffers met kabelbindertjies vasgemaak,” het kapt. Colette Weilbach, woordvoerder van die polisie, gesê. “Een van die mans het die vrou deur haar gesig geklap terwyl hulle juwele, vuurwapens en kontant geëis het.” Die mans het die huis geplunder op soek na juwele, elektroniese toestelle en ander items. Hulle het met hul buit in die vrou se BMW en ŉ wit motor (fabrikaat onbekend) gevlug. Die vrou se motor is later dieselfde dag in Olievenhoutbosch gevind. “Een van die verdagtes is ongeveer 1,5 m lank en is slank gebou. Hy is ongeveer 30 jaar oud met kort hare en skeermerke. Hy het Engels en ŉ Afrikataal gepraat en was baie aggressief.” het Weilbach bygevoeg. Enigiemand met inligting kan ao Frank Radue kontak by 082 961 5252 of Crime Stop by 08600 10111.